
Közösség, lokalitás, szívességbank

Dolgozatom központi témája a szívességbank, mint a közösségfejlesztés egy lehetséges eszköze, amely közösségépítő és életszínvonal-fejlesztő hatásai révén számos szociális, társadalmi, gazdasági és ökológiai problémára jelenthet megoldást a lokális társadalomban.
A dolgozat elméleti hátterét (a dolgozathoz felhasznált 30 db szakirodalomból a teljesség igénye nélkül) olyan prominens szerzők és szakemberek művei, gondolatai szolgálják, mint Vercseg Ilona, Varga Tamás, Hankiss Elemér, vagy Bernard Lietaer. Dolgozatomban először be kívánom mutatni magát a közösséget és a közösségfejlesztést, mint a szívességbankot befogadó és alkalmazó környezetet. A közösségfejlesztési munka struktúrájában történő elhelyezése után pedig áttekintem a szívességbank elveit, történeti gyökereit, perspektíváit, működésének praxisát, valamint sikerességének feltételeit.
Az empirikus kutatásom alapjául elsőként interjúkat készítettem. Interjúalanyaim, Zsombok György és Boros Attila Botond szívességbankot alapító tapasztalatait összegzem két esettanulmányban egy sikeres és egy sikertelen szívességbank alapítási történetének bemutatásával. A szakirodalmak és az interjúk felhasználásával összeállítottam egy praktikusan felhasználható útmutatót azok számára, akik a témával a gyakorlatban is aktívan foglalkozni kívánnak. Mivel ezt én is tervezem, így empirikus kutatásom másik része egy 100 fős lakossági kérdőíves felmérés, amelynek legfőbb kérdése az volt, hogy a megkérdezettek milyen arányban lennének tagjai egy szívességbanknak, ha az Kisújszálláson, lakóvárosomban létesülne. A hipotéziseim leginkább a közösség hozzáállásának, és az önsegítő rendszer szempontjából fontos jellemzőinek feltárását szolgálták. Kutatásom eredményeire alapozva állíthatom, hogy a szívességbank jó eséllyel számíthat pozitív fogadtatásra a településen a közösségek körében. Kisújszálláson a megkérdezettek nagy része mutatott csatlakozási szándékot, így reális céllá vált számomra egy helyi közösségi önsegítő rendszer elindításának tudatos tervezése. A település célirányos vizsgálatának eredményei szerint is jó esély van arra, hogy egy hosszú életű és sikeres kezdeményezéssé nője ki magát egy helyi közösségfejlesztési kísérlet.
Dolgozatomban így összességében egy olyan közösségfejlesztési módszernek az elméleti és empirikus hátterét vizsgáltam, amelynek a tudományos-szakmai értékei mellett gyakorlati hasznosíthatósága is jelentős.



